CELEX: 32018R0581
Language: el
Date: 2018-04-16 00:00:00
Title: Κανονισμός (ΕΕ) 2018/581 του Συμβουλίου, της 16ης Απριλίου 2018, σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που μπορούν να ενσωματωθούν ή να χρησιμοποιηθούν σε αεροσκάφη και την κατάργηση του κανονισμού (ΕΚ) αριθ. 1147/2002

18.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 98/1
            
         ΚΑΝΟΝΙΣΜΌΣ (ΕΕ) 2018/581 ΤΟΥ ΣΥΜΒΟΥΛΊΟΥ
   της 16ης Απριλίου 2018
   σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που μπορούν να ενσωματωθούν ή να χρησιμοποιηθούν σε αεροσκάφη και την κατάργηση του κανονισμού (ΕΚ) αριθ. 1147/2002
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 1147/2002 του Συμβουλίου (1), οι αυτόνομοι δασμοί του κοινού δασμολογίου ανεστάλησαν προσωρινά για ορισμένα εξαρτήματα, συστατικά μέρη και άλλα αγαθά που μπορούν να ενσωματωθούν ή να χρησιμοποιηθούν σε αεροσκάφη της πολιτικής αεροπορίας, όταν εισάγονται με πιστοποιητικά αξιοπλοΐας. Με τον εν λόγω κανονισμό απλουστεύτηκαν οι τελωνειακές διαδικασίες για την άνευ δασμών εισαγωγή εξαρτημάτων, συστατικών μερών και άλλων αγαθών που χρησιμοποιούνται για την κατασκευή, επισκευή, συντήρηση, επανακατασκευή, τροποποίηση ή μετατροπή αεροσκαφών. Ωστόσο, λόγω των εκτεταμένων τεχνικών και νομοθετικών εξελίξεων που έχουν λάβει χώρα από το 2002, και για λόγους σαφήνειας είναι ο κανονισμός (ΕΚ) αριθ. 1147/2002 θα πρέπει να αντικατασταθεί.
            
         
               (2)
            
            
               Σύμφωνα με τις πληροφορίες που υποβλήθηκαν από τα κράτη μέλη, εξακολουθεί να είναι αναγκαία η προσωρινή αναστολή που θεσπίζεται με τον κανονισμό (ΕΚ) αριθ. 1147/2002 προκειμένου να μειώσει το διοικητικό φόρτο τόσο για τους οικονομικούς φορείς που δραστηριοποιούνται στον τομέα των αεροσκαφών όσο και για τις τελωνειακές αρχές των κρατών μελών, καθώς οι εισαγωγές στο πλαίσιο ειδικών καθεστώτων με τελωνειακή επιτήρηση, όπως ο ειδικός προορισμός, το καθεστώς τελειοποίησης προς επανεξαγωγή ή το καθεστώς τελωνειακής αποταμίευσης, θα ήταν επαχθείς. Η προσωρινή αναστολή θα πρέπει, συνεπώς, να συνεχιστεί.
            
         
               (3)
            
            
               Επειδή οι τιμές των εξαρτημάτων και συστατικών μερών που χρησιμοποιούνται στον τομέα των αεροσκαφών είναι συνήθως πολύ υψηλότερες από τις αντίστοιχες τιμές παρόμοιων αγαθών που χρησιμοποιούνται για άλλους σκοπούς, ο κίνδυνος να χρησιμοποιηθούν τα συγκεκριμένα αγαθά που εισάγονται άνευ δασμών σε άλλους βιομηχανικούς κλάδους και, ως εκ τούτου, ο κίνδυνος κατάχρησης της προσωρινής αναστολής, είναι ιδιαίτερα χαμηλός.
            
         
               (4)
            
            
               O κανονισμός (ΕΕ) αριθ. 748/2012 της Επιτροπής (2) προβλέπει ότι για να είναι ένα εξάρτημα επιλέξιμο να εγκατασταθεί σε προϊόν που διαθέτει πιστοποιητικό τύπου, πρέπει να συνοδεύεται από πιστοποιητικό εγκεκριμένης διάθεσης (έντυπο 1 του EASA) το οποίο εκδίδεται από φορέα εξουσιοδοτημένο από αρχές της πολιτικής αεροπορίας εντός της Ένωσης. Ως εκ τούτου, η αναστολή των τελωνειακών δασμών θα πρέπει να εξαρτάται από τη διαθεσιμότητα πιστοποιητικού εγκεκριμένης διάθεσης ή, σε περίπτωση επισκευής ή συντήρησης αγαθών που έχουν χάσει την κατάσταση αξιοπλοΐας τους, από τη διαθεσιμότητα προηγούμενου πιστοποιητικού εγκεκριμένης διάθεσης.
            
         
               (5)
            
            
               Επιπλέον, ισοδύναμα πιστοποιητικά που εκδίδονται από τρίτες χώρες και πιστοποιητικά που εκδόθηκαν στο πλαίσιο διμερών συμφωνιών αεροπορικής ασφάλειας με την Ένωση πριν από την ίδρυση του Ευρωπαϊκού Οργανισμού Ασφάλειας της Αεροπορίας (EASA) θα πρέπει, επίσης, να γίνονται δεκτά ως εναλλακτικά πιστοποιητικά προς τα πιστοποιητικά εγκεκριμένης διάθεσης (έντυπο 1 του EASA).
            
         
               (6)
            
            
               Δεδομένου ότι τα πιστοποιητικά εκδίδονται σε ηλεκτρονική μορφή, θα πρέπει να είναι δυνατή η διάθεση των πιστοποιητικών είτε μέσω της χρήσης τεχνικών επεξεργασίας δεδομένων ή μέσω άλλων τρόπων για τους σκοπούς αξιοποίησης της αναστολής.
            
         
               (7)
            
            
               Για να διευκολυνθεί ο τελωνειακός έλεγχος, η τελωνειακή διασάφηση για θέση σε ελεύθερη κυκλοφορία θα πρέπει να περιέχει μνεία του αριθμού αναγνώρισης του πιστοποιητικού εγκεκριμένης διάθεσης ή, σε περίπτωση επισκευής ή συντήρησης αγαθών που έχουν απωλέσει την κατάσταση αξιοπλοΐας τους, να περιέχει μνεία του αριθμού αναγνώρισης του προηγούμενου πιστοποιητικού εγκεκριμένης διάθεσης.
            
         
               (8)
            
            
               Οι τελωνειακές αρχές των κρατών μελών θα πρέπει να μπορούν να ζητήσουν την εξειδικευμένη γνώμη ενός εκπροσώπου των εθνικών αρχών της πολιτικής αεροπορίας, με δαπάνες του εισαγωγέα, όταν υποψιάζονται ότι το πιστοποιητικό έχει παραποιηθεί. Ωστόσο, προτού προβούν σε τέτοια ενέργεια, οι τελωνειακές αρχές θα πρέπει να λαμβάνουν υπόψη τον κίνδυνο το κόστος της εμπειρογνωμοσύνης να υπερβεί το όφελος του εισαγωγέα από την αναστολή των δασμών, σε περίπτωση που σύμφωνα με την εμπειρογνωμοσύνη δεν έχουν παραβιαστεί οι κανόνες για την έκδοση των εν λόγω πιστοποιητικών.
            
         
               (9)
            
            
               Για να εξασφαλιστούν ομοιόμορφοι όροι για την εφαρμογή του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή προκειμένου να καταρτίσει κατάλογο των κλάσεων, διακρίσεων και κωδικών της συνδυασμένης ονοματολογίας που προβλέπεται στον κανονισμό (ΕΟΚ) αριθ. 2658/87 του Συμβουλίου (3), στους οποίους κατατάσσονται τα αγαθά που είναι επιλέξιμα για αναστολή βάσει του παρόντος κανονισμού, και να καταρτίσει κατάλογο των πιστοποιητικών που θεωρούνται ισοδύναμα με το πιστοποιητικό εγκεκριμένης διάθεσης «Έντυπο 1 του EASA». Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (4).
            
         
               (10)
            
            
               Λόγω των εκτεταμένων αλλαγών που επιφέρει ο παρών κανονισμός όσον αφορά τα αγαθά που είναι επιλέξιμα για αναστολή αυτόνομων δασμών, τα αποδεκτά πιστοποιητικά εγκεκριμένης διάθεσης και τις διαδικασίες, καθώς και για λόγους σαφήνειας, ο κανονισμός (ΕΚ) αριθ. 1147/2002 θα πρέπει να καταργηθεί,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Αναστέλλονται οι αυτόνομοι δασμοί του κοινού δασμολογίου που καθορίζονται στον κανονισμό (ΕΟΚ) αριθ. 2658/87, για τα εξαρτήματα, συστατικά μέρη και άλλα αγαθά που μπορούν να ενσωματωθούν ή να χρησιμοποιηθούν σε αεροσκάφη και σε εξαρτήματά τους κατά τη διάρκεια της κατασκευής, επισκευής, συντήρησης, επανακατασκευής, τροποποίησης ή μετατροπής τους.
   Αναστέλλονται επίσης οι εν λόγω αυτόνομοι δασμοί του κοινού δασμολογίου για αγαθά τα οποία έχουν χάσει την κατάσταση αξιοπλοΐας τους όταν εισάγονται για επισκευή ή συντήρηση.
   2.   Η Επιτροπή καταρτίζει, μέσω εκτελεστικών πράξεων, κατάλογο των κλάσεων, διακρίσεων και κωδικών της συνδυασμένης ονοματολογίας που προβλέπεται στον κανονισμό (ΕΟΚ) αριθ. 2658/87, στους οποίους κατατάσσονται τα αγαθά που είναι επιλέξιμα για αναστολή. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 4 παράγραφος 2.
   Άρθρο 2
   1.   Για να επωφεληθούν τα αγαθά από την αναστολή που αναφέρεται στο άρθρο 1, ο διασαφιστής διαθέτει στις τελωνειακές αρχές πιστοποιητικό εγκεκριμένης διάθεσης «Έντυπο 1 του EASA», όπως προβλέπεται στο παράρτημα I Προσάρτημα I του κανονισμού (ΕΕ) αριθ. 748/2012, ή ισοδύναμο πιστοποιητικό, κατά την κατάθεση της τελωνειακής διασάφησης για θέση σε ελεύθερη κυκλοφορία. Το πιστοποιητικό διατίθεται με τη χρήση τεχνικών ηλεκτρονικής επεξεργασίας δεδομένων ή με άλλους τρόπους.
   Η τελωνειακή διασάφηση για θέση σε ελεύθερη κυκλοφορία περιέχει μνεία του αριθμού αναγνώρισης του πιστοποιητικού εγκεκριμένης διάθεσης ή, σε περίπτωση επισκευής ή συντήρησης αγαθών που έχουν απωλέσει την κατάσταση αξιοπλοΐας τους, περιέχει μνεία του αριθμού αναγνώρισης του προηγούμενου πιστοποιητικού εγκεκριμένης διάθεσης.
   2.   Η Επιτροπή καταρτίζει, μέσω εκτελεστικών πράξεων, κατάλογο των πιστοποιητικών που θεωρούνται ισοδύναμα με το πιστοποιητικό εγκεκριμένης διάθεσης «Έντυπο 1 του EASA». Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 4 παράγραφος 2.
   Άρθρο 3
   Εάν οι τελωνειακές αρχές έχουν βάσιμους λόγους να πιστεύουν ότι παραποιήθηκε πιστοποιητικό που διατέθηκε σε αυτές σύμφωνα με το άρθρο 2 παράγραφος 1, μπορούν να ζητήσουν εμπειρογνωμοσύνη από εκπρόσωπο των εθνικών αρχών πολιτικής αεροπορίας. Ο εισαγωγέας βαρύνεται με τις δαπάνες της εμπειρογνωμοσύνης.
   Όταν αποφασίζουν εάν θα αιτηθούν εμπειρογνωμοσύνη, οι τελωνειακές αρχές λαμβάνουν υπόψη τον κίνδυνο το κόστος της εμπειρογνωμοσύνης να υπερβεί το όφελος του εισαγωγέα από την αναστολή των δασμών, σε περίπτωση που σύμφωνα με την εμπειρογνωμοσύνη δεν έχουν παραβιαστεί οι κανόνες για την έκδοση των εν λόγω πιστοποιητικών.
   Άρθρο 4
   1.   Η Επιτροπή επικουρείται από την επιτροπή τελωνειακού κώδικα που προβλέπεται στο άρθρο 285 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (5) Πρόκειται για επιτροπή κατά την έννοια του κανονισμού (ΕΕ) αριθ. 182/2011.
   2.   Όποτε γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
   Άρθρο 5
   Ο κανονισμός (ΕΚ) αριθ. 1147/2002 καταργείται. Οι αναφορές στον καταργούμενο κανονισμό νοούνται ως αναφορές στον παρόντα κανονισμό.
   Άρθρο 6
   Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ισχύει από τις 19 Απριλίου 2018. Ωστόσο, το άρθρο 1 παράγραφος 1, το άρθρο 2 παράγραφος 1 και τα άρθρα 3 και 5 εφαρμόζονται από την ημερομηνία έναρξης ισχύος των εκτελεστικών πράξεων όπως αναφέρεται στο άρθρο 1 παράγραφος 2 και στο άρθρο 2 παράγραφος 2 και το αργότερο από τις 31 Δεκεμβρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 16 Απριλίου 2018.
      
         
            Για το Συμβούλιο
         
         
            Ο Πρόεδρος
         
         R. PORODZANOV
      
   
   
      (1)  Κανονισμός (ΕΚ) αριθ. 1147/2002 του Συμβουλίου, της 25ης Ιουνίου 2002, σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που εισάγονται με πιστοποιητικό καταλληλότητας πτήσεων (ΕΕ L 170 της 29.6.2002, σ. 8).
   
      (2)  Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).
   
      (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
   
      (4)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
   
      (5)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).